༄༅།  ། ཡོངས་རྫོགས་བསྟན་པའི་མངའ་བདག་རྡོ་རྗེ་འཆང་ཡེ་ཤེས་བསྟན་པའི་སྒྲོན་མེ་དཔལ་བཟང་པོའི་ཡོན་ཏན་མདོ་ཙམ་བརྗོད་པའི་སྒོ་ནས་བསྟོད་པའི་རབ་ཏུ་ཕྱེ་བ་དད་པའི་པདྨོ་རྒྱས་པའི་ཉིན་བྱེད།  རྡོ་རྗེ་སེམས་དཔའི་བསྟོད་པ་བྱིན་རླབས་ཆུ་རྒྱུན་འདྲེན་པའི་ཡུར་བ།  འཕགས་མ་སྒྲོལ་མའི་བསྟོད་པ་དགོས་འདོད་ཀུན་འབྱུང་། འཕགས་མ་དབྱངས་ཅན་མའི་བསྟོད་པ་ཨུཏྤ་ལའི་ཕྲེང་བ་བཅས་བཞུགས་སོ།  ། ན་མོ་གུ་རུ་སྭ་ར་སྭ་སྟི་ཡ།  སྤངས་རྟོགས་ཡོན་ཏན་ཀུན་རྫོགས་པས།  ། འཇིག་རྟེན་མགོན་པོ་དང་མཚུངས་ཀྱང་།  ། དུས་འདིར་ཐུགས་རྗེས་འགྲོ་བ་ལ།  ། རྒྱལ་ལས་ལྷག་པའི་མཛད་བཟང་ཅན།  ། ཡེ་ཤེས་ཆེན་པོའི་མཛོད་བརྙེས་ནས།  ། བསྟན་པའི་རིམ་པའི་མཆོད་སྦྱིན་གྱིས།  ། འཇིག་རྟེན་ཕོངས་པ་ཀུན་སེལ་བ།  ། ས་གསུམ་སྒྲོན་མེ་མཆོག་དེར་འདུད།  ། ཨེ་མ་རྒྱལ་བའི་ཆོས་ཀྱི་མཛོད།  ། མཐའ་དག་ཐུགས་ཀྱི་གཞལ་མེད་དུ།  ། ཡོངས་སུ་རྫོགས་པའི་རིན་ཆེན་གཏེར།  ། ཁྱོད་ལས་གཞན་པ་སུ་ཡིས་རྙེད།  ། བྱང་ཆུབ་ཐུགས་ཀྱི་བདུད་རྩི་ཡིས།  ། གང་ཐུགས་རིན་ཆེན་ཟ་མ་ཏོག། ཡོངས་སུ་གཏམས་པའི་སེམས་དཔའ་ཆེ།  ། ཁྱོད་ནི་སྐྱེ་རྒུའི་ཉེར་འཚོའི་གཞི།  ། ཏིང་འཛིན་ལུས་ཕྲའི་བཞིན་རས་ལ།  ། ཡིད་སོང་ཉན་རང་དེ་དག་ཀུན།  ། ཁྱོད་ཀྱི་ལྷག་བསམ་ངོ་མཚར་གྱིས།  ། ཅོ་འདྲིར་བྱེད་པའི་བརྟུལ་ཞུགས་བཟུང་།  ། འཁོར་འདས་སྣོད་བཅུད་རྟེན་འབྲེལ་ཀུན།  ། སྣང་དང་སྟོང་པ་དབྱེར་མེད་དུ།  ། གང་ཤར་སྒྱུ་མའི་རོལ་བ་ལྟར།  ། མངོན་སུམ་གཟིགས་པ་ཁྱོད་ཉིད་ལགས།  ། རྣམ་དག་ཚུལ་ཁྲིམས་ཆུ་ལོན་གྱིས།  ། ཉེས་སྤྱོད་ཆུ་ཀླུང་རབ་བཀགས་པས།  ། ལྟུང་བའི་རྙོག་པས་མ་གོས་པ།  ། ཉེ་བར་འཁོར་དེ་སླར་འོངས་བཞིན།  ། ཁོར་ཡུག་རྒྱང་གྲག་འཕྲོ་བ་ཡི།  ། ཚུལ་ཁྲིམས་དྲི་བསུང་འཐུལ་བ་ནི།  ། སྤོས་ཀྱི་ངད་ལྡན་རི་བོ་གང་།  ། ལྗོངས་འདིར་འཕོས་པ་ལྟ་བུར་གྱུར།  ། མཐུ་སྟོབས་སེང་གེའི་སྦར་མོ་ཡིས།  ། ཕྱི་ནང་བདུད་སྡེའི་གླང་པོའི་སྲོག། ལྐོག་མར་འབྱིན་པའི་བརྟུལ་ཞུགས་ཀྱིས།  ། དྲེགས་ལྡན་ཡོངས་ཀྱི་ཁེངས་པ་འཕྲོགས།  ། མ་རུངས་སྐྱེ་བོ་མི་བསྲུན་པས།  ། སྐུ་མཆོག་ལྟ་ན་སྡུག་པ་གང་།  ། མཐོང་བ་ཙམ་གྱིས་ཐ་རྒོད་སེམས།  ། ཉེར་ཞིར་འགྱུར་བའི་དོན་དང་ལྡན།  ། གང་གི་ལམ་ལས་འདས་གྱུར་པའི།  ། ཆོས་འགའ་སྲིད་འདིར་མ་དམིགས་པ།  ། འགྲོ་བློར་འཚམ་པར་འབབ་པའི་གསུང་།  ། འདི་ཀོ་ཚངས་པའི་དབྱངས་ལྟར་སྙན།  ། བསྟེན་པས་གདུང་བ་ཀུན་སེལ་ཅིང་།  ། སྤངས་རྟོགས་ཡོན་ཏན་སྟེར་བའི་དཔལ།  ། ཁྱོད་ཀྱི་ཐབས་མཁས་མཛད་བཟང་འདི།  ། ཉེ་རིང་མེད་པར་ཀུན་ལ་སྨན།  ། འགྲོ་རྣམས་རེ་བའི་ཤིང་རྟའི་ཚོགས།  ། ཡོངས་འགེངས་འཕྲིན་ལས་དབྱིག་གི་མཛོད།  ། འཛད་མེད་མཁའ་དང་མཉམ་པ་འདིས།  ། མ་ཁྱབ་གདུལ་བྱའི་ཞིང་ཁམས་གང་།  ། རྒྱལ་བ་རྣམས་ཀྱང་རང་ཉིད་ཀྱི།  ། བསྟན་ལ་བཏང་སྙོམས་མཛད་གྱུར་པའི།  ། དུས་འདིར་རྒྱལ་བའི་མཛད་པའི་ཁུར།  ། ཡོངས་རྫོགས་ཉམས་མེད་ཁྱོད་ཀྱིས་བླངས།  ། རབ་འབྱམས་རྒྱལ་བའི་དཀྱིལ་འཁོར་ཚོགས།  ། སྤྲོ་དང་སྡུད་པར་དབང་འབྱོར་བའི།  ། དཀྱིལ་འཁོར་གཙོ་བོའི་སྐུར་བཞེངས་ཏེ།  ། རྒྱུད་རྒྱལ་འགྲོ་ལ་སྟོན་པར་མཛད།  ། མཐའ་དྲུག་ཚུལ་བཞིའི་གཡོ་ཐབས་ཀྱིས།  ། རྡོ་རྗེའི་ཚིག་གིས་སྦས་པའི་དོན།  ། མཐའ་དག་ཚུལ་བཞིན་སྟོན་པའི་མགོན།  ། དེང་དུས་ཁྱོད་མིན་གཞན་སུ་ཞིག། གྲགས་སྙན་ཨུཏྤལ་ཕོན་པོ་ནི།  ། ཕྱོགས་ཀྱི་བུ་མོའི་རྣ་བ་ལ།  ། འཁྱུད་པས་གཟུར་གནས་མཁས་རྣམས་ཡིད།  ། ཁྱོད་ཉིད་གཅིག་པུའི་རྗེས་སུ་སོང་།  ། རྒྱལ་ཕྲན་བྱེ་བའི་མགོ་བོ་ལ།  ། བཀའ་ལུང་གོམས་པ་འགོད་པ་ཡི།  ། ས་སྐྱོང་གཙུག་ཏུ་ཁུར་ན་ཡང་།  ། ཁེངས་པའི་དྲེགས་པ་རིང་དུ་སྤངས།  ། གང་གི་ཡོན་ཏན་གཟུགས་ཅན་དུ།  ། གྲུབ་ན་སྲིད་འདིར་ཤོངས་མིན་པ།  ། ཕན་བདེའི་གཏེར་ཆེན་བླ་མ་ལ།  ། ཤུགས་དྲག་དད་པས་ཕྱག་འཚལ་ལོ།  ། བཅུ་གཉིས་གླིང་གི་འདབ་མ་ཡིས།  ། ལྷུན་པོའི་ཟེའུ་འབྲུ་འཛིན་གྱི་བར།  ། ཁྱོད་ཞབས་གཡོ་བ་མེད་པ་ཡི།  ། ཤིས་པའི་དངོས་པོ་ཉམས་མེད་ཤོག། གསང་གསུམ་བཀོད་པ་རྒྱ་མཚོའི་མཛོད།  ། བློ་ཆེན་རྒྱལ་སྲས་ཉན་རང་གི། བློ་གྲོས་རྭ་བར་མ་ཆུད་པ།  ། བདག་ལྟའི་སྤྱོད་ཡུལ་ག་ལ་ཞིག། འོན་ཀྱང་བདག་བློ་ཀུ་ཤའི་རྩེས།  ། ཉེར་བླངས་ཡོན་ཏན་ཆུ་ཐིགས་ཙམ།  ། དད་པའི་སྙིམ་པར་ཆགས་པ་ལས།  ། མདོར་བསྡུས་ཚིག་གི་ཕྲེང་བར་སྤེལ།  ། བསོད་ནམས་རྒྱ་མཚོར་འཁྱིལ་བ་ལས།  ། སྐུ་གསུམ་ཡོན་ཏན་རླབས་ཀྱི་ཕྲེང་།  ། འཕྱུར་བས་འཇིག་རྟེན་སྐྱེ་བོ་རྣམས།  ། བདེར་གཤེགས་ས་ལ་འགོད་པར་ཤོག། ཅེས་ཡོངས་རྫོགས་བསྟན་པའི་མངའ་བདག་ལྔ་བརྒྱའི་གཙུག་རྒྱན་ངེས་དོན་གྱི་ཐམས་ཅད་མཁྱེན་པ་༧རྒྱལ་དབང་ལྕང་སྐྱ་རིན་པོ་ཆེ་རོལ་པའི་རྡོ་རྗེ་ཡེ་ཤེས་བསྟན་པའི་སྒྲོན་མེ་དཔལ་བཟང་པོའི་ཞལ་སྔ་ནས་ལ་བསྟོད་བསྔགས་ཀྱི་ཚིགས་སུ་བཅད་པ་དད་པའི་པདྨོ་རྒྱས་པའི་ཉིན་བྱེད་ཅེས་བྱ་བ་འདི་ནི་རྗེ་བླ་མ་མཆོག་གི་རྣམ་པར་ཐར་པ་ལ་ཕྱོགས་ཞེན་ཙམ་མ་ཡིན་པར་ཤེས་ནས་དད་པ་ཐོབ་པའི་བཀའ་འབངས་ཀྱི་ཐ་ཤལ་བློ་བཟང་ཆོས་ཀྱི་ཉི་མས་ཆོས་འཁོར་དཔལ་གྱི་ལྷ་ས་དང་ཁང་ཉེ་བའི་དབེན་པའི་རི་སུལ་ཞིག་ཏུ་དད་པ་བཅོས་མ་མ་ཡིན་པས་ཡིད་དྲངས་ཏེ་ཐོལ་བྱུང་དུ་སྨྲས་པའོ། །  ། །